ഐ.എച്ച്.ആര്.ഡി കോളജില് സിന്ഡിക്കേറ്റംഗത്തിന്റെ ഭാര്യക്ക് ചട്ടം മറികടന്ന് നിയമനമെന്ന് ആരോപണം മാനന്തവാടി: വയനാട് മാനന്തവാടി പി.കെ. കാളന് മെമ്മോറിയല് ഐ.എച്ച്.ആര്.ഡി കോളജില് മാനദണ്ഡങ്ങള് മറികടന്ന് താല്കാലിക പ്രിന്സിപ്പല് നിയമനം നടത്തിയെന്ന് പരാതി. തസ്തികയിലേക്ക് യോഗ്യതയുണ്ടായിരുന്ന തന്നെ പരിഗണിക്കാത്തതു സംബന്ധിച്ചു പരിശോധിക്കണമെന്ന് ആവശ്യപ്പെട്ട് മാനന്തവാടി വേമം സ്വദേശി ഡോ. കെ.എം ജോസ് ഐ.എച്ച്.ആര്.ഡി. ഡയറക്ടര്ക്ക് പരാതി നല്കി. കോളജിലേക്ക് താല്ക്കാലിക പ്രിന്സിപ്പല് ഒഴിവിലേക്ക് സര്ക്കാര്, എയ്ഡഡ് കോളജില് നിന്ന് റിട്ടയര് ചെയ്ത പ്രിന്സിപ്പല്പ്രഫസര് എന്നിവരില് നിന്ന് കഴിഞ്ഞമാസം 21 നാണ് അപേക്ഷ ക്ഷണിച്ചത്. രണ്ട് അപേക്ഷകള് മാത്രമാണ് ഉണ്ടായിരുന്നത്. എന്നാല് പരസ്യത്തില് നല്കിയ മാനദണ്ഡങ്ങളും യോഗ്യതകളും ഇല്ലാത്ത അധ്യാപികയെയാണ് നിലവില് പ്രിന്സിപ്പലായി നിയമിച്ചതെന്നാണ് ആക്ഷേപം. സ്വകാര്യ കോളജ് അധ്യാപികയായിരുന്ന ഇവര് പ്രിന്സിപ്പലോ പ്രഫസറോ വകുപ്പ് മേധാവിയോ ആയിരുന്നില്ല എന്നാണ് ആരോപണം. എന്നാല് മാനദണ്ഡപ്രകാരുള്ള യോഗ്യതകള് തനിക്കുണ്ടെന്ന നിയമനം ലഭിച്ച ഡോ. ആര്. സുധാദേവി പറഞ്ഞു. കണ്ണൂര് സര്വകലാശാലയുടെ കീഴിലാണ് കോളജ്. ഇപ്പോള് നിയമനം കിട്ടിയ അധ്യാപികയുടെ ഭര്ത്താവ് സി.പിഎം. അനുഭാവിയും നിലവില് കണ്ണൂര് സര്വകലാശാല സിന്ഡിക്കേറ്റ് അംഗവുമാണ്. ഈ സ്വാധീനവും നിയമനത്തില് ഉണ്ടായതായി മുസ്ലിം ലീഗ് മാനന്തവാടി മണ്ഡലം സെക്രട്ടറി അഡ്വ. റഷീദ് പടയന് നല്കിയ പരാതിയില് ആരോപിക്കുന്നു.